Szám: 515/4/2014.

Gógánfa Község Önkormányzat

Képviselő-testületének

2014. február 19. napon megtartott

nyílt üléséről

jegyzőkönyv


Határozat: 5. – 9.


Rendelet: 1.

GÓGÁNFA KÖZSÉG ÖNKORMÁNYZATA

( 8346 Gógánfa, Deák F. u. 23.

(/Fax: 06/87/457-122, Fax: 06/87/557-040

e-mail: titkarsag@gfakj.t-online.hu
___________________________________________________________________________
Meghívó

Gógánfa Község Önkormányzatának Polgármestere meghívja a 2014. február 19. napján (szerdán) 17.00 órakor megtartandó nyílt képviselő-testületi ülésére. 

Helye: Polgármesteri Hivatal Gógánfa, Deák F. u. 23.
Napirend:

1./ Az önkormányzat 2014. évi költségvetésének tárgyalása

Előterjesztő: Damjanovics József polgármester

2./ Egyéb
Tisztelt Képviselő!

Az ülésre tisztelettel meghívom, a napirend fontossága miatt megjelenésére feltétlen számítok.

Gógánfa, 2014. február 5.

Tisztelettel:


Damjanovics József

polgármester

 J e g y z ő k ö n y v:
Készült: Gógánfa Község Önkormányzat Képviselő-testületének 2014. február 19. napon a Polgármesteri Hivatalban megtartott nyílt üléséről.

Jelen vannak: Damjanovics József polgármester



Venczel József alpolgármester

Dr. Nagy Zoltán képviselő

Nagy Márta képviselő



Nagy Róbert képviselő

Pallér Edina jegyző

Tordáné Ughy Ilona jegyzőkönyvvezető

A lakosság részéről nem jelent meg senki.

A polgármester köszöntötte a megjelenteket, megállapította, hogy a képviselő-testület határozatképes, az ülést megnyitotta. 
A polgármester ismertette a napirendet.

Napirend:

1./ Az önkormányzat 2014. évi költségvetésének tárgyalása

Előterjesztő: 
Damjanovics József polgármester

2./ Egyéb

A képviselő-testület a napirendet határozathozatal nélkül elfogadta.

1./ Napirend: Az önkormányzat 2014. évi költségvetésének tárgyalása


Előterjesztő: 
Damjanovics József polgármester

Damjanovics József polgármester: Az írásos anyagot mindenki megkapta. Különösebb hozzáfűznivalóm nincs, a kérdésekre válaszolnék inkább, ha lenne. A felhalmozási kiadásoknál, amik szerepelnek, ezeket szeretnénk megvalósítani. Átadom nektek a szót, kérdés, hozzászólás? Illetve menjünk végig az anyagon.
/Előterjesztés ismertetése./

Venczel József alpolgármester: Az útfelújításra tervezett összeg a csatorna-beruházást követően a teljes úthálózatot jelenti?
Damjanovics József polgármester: Az összeg, amit ott látsz, az az útfelújítást, a járda felújítást és a hóeltakarítást jelenti. Az útfelújítás tekintetében a mellékutakat kell érteni természetesen, illetve vannak olyan szakaszok, amit a beruházó csinál meg, és azt nem nekünk kell. Az országos közutak meg egy másik kérdés, ahhoz az önkormányzatoknak nincs köze.
Nagy Márta képviselő: Látom, hogy temető fejlesztés is van benne, meg kisteherautó vásárlás is. Ez mit takar?
Damjanovics József polgármester: A Gazellánk a jelen pillanatban is rossz. Költöttünk már rá, és százezreket még költhetnénk rá, 17 éves, ezért gondoltam, hogy inkább vehetnénk. Néztünk több félét, újat is, használtat is.
Nagy Márta képviselő: Erre nincs valami pályázat?
Damjanovics József polgármester: Nincs.

Dr. Nagy Zoltán képviselő: Használtat nem szabad venni.

Damjanovics József polgármester: Néztünk Gazellát is, újat, bruttó 6,4 millió Ft, de ez már dieseles.

Dr. Nagy Zoltán képviselő: Gazellát még egyet ne vegyünk, hányszor javíttattuk a miénket, motort is cseréltünk.

Venczel József alpolgármester: De ez dieseles, az teljesen más. Meg azért ez is közel 20 évet elment.

Dr. Nagy Zoltán képviselő: Meg kell érdeklődni mindegyiknek a szerviz igényét is.

Damjanovics József polgármester: Haladjunk, azt javaslom, ezt nem most kell eldöntenünk, a költségvetésben bent lesz, aztán majd visszatérünk rá. A temető kapcsán pedig egy kovácsoltvas kerítésről lenne szó. A költségvetése nettó 355 eFt, ebben az alapozás nincs bent, ez csak a kapu meg a beszerelése. Aztán van még itt út és térburkolat is, meg jó lenne egy új tető és előtető is a ravatalozóra. A tetőbe gondoltam egy kis lélekharangot is, a látványtervek még nincsenek készen. A temető kaput szeretném még ma a későbbiekben külön megszavaztatni, meg még az óvodával kapcsolatban kell külön beszélnünk pár dologról.
De most térjünk vissza a költségvetésre. Van e még valakinek kérdése? Kérem, amennyiben nincs több hozzászólás, vagy kérdés az előterjesztés alapján, alkossuk meg rendeletünket.
Gógánfa Község Önkormányzat Képviselő-testülete egyhangúlag, 5 igen szavazattal a következő rendeletet alkotja:

1/2014. (III.6.) önkormányzati rendelet:

Gógánfa Község Önkormányzatának Képviselő-testülete megalkotja 1/2014. (III.6.) önkormányzati rendeletét Gógánfa Község Önkormányzatának 2014. évi költségvetéséről.

/Az előterjesztés és a rendelet a jegyzőkönyv mellékletét képezi./

2./ Napirend: Egyéb

· Tájékoztatás a Gógánfai Tündérkert Óvoda és a Gógánfai Óvodafenntartó Társulás 2014. évi költségvetésének elfogadásáról

Damjanovics József polgármester: Tájékoztatom a testületet, hogy a Gógánfai Tündérkert Óvoda 2014. évi költségvetését a társulás tanácsa elfogadta, amely a társulás polgármestereiből áll, hiszen a tavalyi félévtől már a társulási tanács az illetékes ebben. Az óvoda költségvetését lefedezi az állami normatíva, így az önkormányzatoknak hozzátenni nem kell. A főösszeget 43.469 eFt-ban fogadta el a társulási tanács.

A Gógánfai Óvodafenntartó Társulásnak is van külön költségvetése, amelyet szintén a társulás maga fogadott el, ebben bent van az óvoda költségvetése, ezen felül csak a külön bankszámla fenntartási költsége van még bent. Akit érdekel, az anyagok megtekinthetőek.

Gógánfa Község Önkormányzatának Képviselő-testülete a Gógánfai Tündérkert Óvoda és a Gógánfai Óvodafenntartó Társulás 2014. évi költségvetésének elfogadásáról szóló tájékoztatást határozathozatal nélkül elfogadta.

· A Gógánfai Közös Önkormányzati Hivatal 2013. évi költségvetésének módosítása

Pallér Edina jegyző: Elkészült a Gógánfai Közös Önkormányzati Hivatal 2013. évi költségvetésének módosítása. A dologi kiadásoknál több soron a legutóbbi módosításhoz képest meghaladtuk a tervezettet, a jelen módosításban a teljesítéshez igazítottuk az egyes tételek előirányzatait. A személyi juttatásoknál áttettük a bérekből a jutalmat egy külön sorra, ami 2014. januárban lett kifizetve 2013. évre vonatkozóan. Maga a főösszeg 301 eFt-al emelkedett, mivel a bérkompenzáció tételt a járulékával együtt 1.026 eFt-tal emeljük most, az önkormányzati hozzájárulást csökkentettük 725 eFt-tal és a kettő különbözetével emelkedik a főösszeg. 

/Az előterjesztés ismertetése./

Damjanovics József polgármester: Köszönjük. Van e valakinek kérdése? Amennyiben nincs, javaslom, hozzuk meg határozatunkat.
Gógánfa Község Önkormányzatának Képviselő-testülete egyhangúlag, 5 igen szavazattal a következő határozatot hozta:

5/2014. (II.19.) számú önkormányzati határozat:

Gógánfa Község Önkormányzatának Képviselő-testülete a Gógánfai Közös Önkormányzati Hivatal 2013. évi költségvetésének módosítását a mellékelt előterjesztés szerint elfogadja.
Felelős: Pallér Edina jegyző

/Az előterjesztés a jegyzőkönyv mellékletét képezi./

· Az iskola és óvoda finanszírozásának 2012. évi elszámolása

Pallér Edina jegyző: A Sümegi Kistérségi Többcélú Társulástól 2012. évre vonatkozóan kaptak plusz támogatást az önkormányzatok az iskola és az óvoda tekintetében, illetve egyenlőre csak Gógánfa, valamint 2013. szeptemberében a Magyar Államkincstár végzett ellenőrzést szintén a 2012. évet illetően, szintén az iskola és az óvoda tekintetében, melynek eredményeképpen további plusz állami normatívát kapnak a fenntartó önkormányzatok. Az Államkincstártól 1.613 eFt-ot, a Kistérségi Társulástól 943 eFt-ot és ezt osztottuk fel a 2012. évi iskolai és óvodai gyermek létszámok alapján a települések között. Az elszámolást ismertetném a települések vonatkozásában.

/Az előterjesztés ismertetése./

Damjanovics József polgármester: Amennyiben mindenki egyetért, javaslom, hozzuk meg határozatunkat.

Gógánfa Község Önkormányzatának Képviselő-testülete egyhangúlag, 5 igen szavazattal a következő határozatot hozta:

6/2014. (II.19.) számú önkormányzati határozat:
Gógánfa Község Önkormányzatának Képviselő-testülete testülete úgy határozott, hogy az iskola és az óvoda finanszírozásának 2012. évi elszámolását a mellékelt előterjesztés szerint elfogadja.

/Az előterjesztés a jegyzőkönyv mellékletét képezi./
· A Gógánfai Közös Önkormányzati Hivatal Szervezeti és Működési Szabályzatának elfogadása

Pallér Edina jegyző: A Hivatal Szervezeti és Működési Szabályzatát terjesztem elő elfogadásra a testületnek.

/Előterjesztés ismertetése./
Damjanovics József polgármester: Köszönjük. Van e valakinek kérdése?

Dr. Nagy Zoltán képviselő: Ez egy szakmai kérdés, ebbe túl sok beszólásunk nem lehet.

Damjanovics József polgármester: Amennyiben nincs hozzászólás, javaslom, hozzuk meg határozatunkat.

Gógánfa Község Önkormányzatának Képviselő-testülete egyhangúlag, 5 igen szavazattal a következő határozatot hozta:

7/2014. (II.19.) számú önkormányzati határozat:
Gógánfa Község Önkormányzatának Képviselő-testülete a Gógánfai Közös Önkormányzati Hivatal Szervezeti és Működési Szabályzatát a mellékelt előterjesztés szerint elfogadja.
/Az előterjesztés a jegyzőkönyv mellékletét képezi./

· Temető kapujának cseréje

Damjanovics József polgármester: Akkor, ahogy említettem, a temető kaput szeretném külön megszavaztatni. Egy kovácsoltvas kerítésről lenne szó, a költségvetése nettó 355 eFt, ebben az alapozás nincs bent, ez csak a kapu meg a beszerelése. Kérem, szavazzunk ebben.
Gógánfa Község Önkormányzatának Képviselő-testülete egyhangúlag, 5 igen szavazattal a következő határozatot hozta:

8/2014. (II.19.) számú önkormányzati határozat:
Gógánfa Község Önkormányzatának Képviselő-testülete a temető kapujának kovácsoltvas kerítésre történő cseréjéről határozott 355.000 Ft + Áfa értékben.
Felelős: Damjanovics József polgármester
· Óvoda vizesblokkjának felújítása

Damjanovics József polgármester: Az óvodában a vizesblokk felújítására lenne nagyon szükség, hogyha egyetértetek, akkor erre csináltatnék költségvetést, és akkor majd visszatérünk még erre.
Dr. Nagy Zoltán képviselő: Jó, persze.

Nagy Márta képviselő: Persze, ezzel foglalkozni kell, már nagyon időszerű lenne.
Gógánfa Község Önkormányzatának Képviselő-testülete a javaslatot határozathozatal nélkül elfogadta.
· Óvodai játszótér kerítésének cseréje

Damjanovics József polgármester: Az óvodai játszótér kerítésének cseréjére lenne szükség 46 méteren az iskola-óvoda felőli részen, a többi részt meghagynánk. A közfoglalkoztatottakkal megoldanánk a munkálatokat, le is festenénk és be is raknánk, csak az anyagot kellene megvenni. Az árajánlatok alapján ez összesen 500 eFt-ba kerülne, ebből 350 eFt lenne a léc, a vas a csavar és a festék lenne kb. 150 eFt. Igaz, ebben nincs bent a kavics és a cement, de az kb. 20 eFt. Ha lefestve vennénk meg a léceket, akkor az összes 630 eFt-ba kerülne. Ha ezzel így egyetértetek, akkor ezt megcsinálnánk, kérem, hogy erről szavazzunk.
Nagy Márta képviselő: Egyetértünk, természetesen.
Gógánfa Község Önkormányzatának Képviselő-testülete egyhangúlag, 5 igen szavazattal a következő határozatot hozta:

9/2014. (II.19.) számú önkormányzati határozat:
Gógánfa Község Önkormányzatának Képviselő-testülete az óvodai játszótér kerítésének cseréjéről határozott 46 méteren az iskola-óvoda felőli részen, melyre anyagköltségként 530.000 Ft-ot fordít, a munkálatok közmunka keretében kerülnek megvalósításra.
Felelős: Damjanovics József polgármester
· Óvodában radiátorok cseréje

Damjanovics József polgármester: Még egy óvodai felújításról beszéljünk, a radiátorok cseréjéről lenne szó. Kaptam két költségvetést, az egyik bruttó 1.120 eFt, a másik bruttó 1.066 eFt. A radiátorok régiek, szélesek, balesetveszélyesek, a szelepek sem zárnak már jól, lapradiátorokra lennének cserélve. Amennyiben egyetértetek, ezt is elindítanám.
Nagy Róbert képviselő: Akkor ez minden kiadást takar?

Damjanovics József polgármester: Igen, és ezt hétvégenként csinálnák, tehát tudjuk ezt már szorgalmi időszakban is, a vizesblokk felújítását természetesen csak a nyári karbantartási szünetben tudnánk.
Nagy Róbert képviselő: Meg kell akkor ezt persze csinálni.
Damjanovics József polgármester: A két összeg között nincs jelentős különbség, azt gondolom, hogy értelemszerűen az olcsóbbat választjuk, ez a Gáz-Coop ajánlata, a költségvetésbe is beterveztük egyébként a pénzügyessel.
Gógánfa Község Önkormányzatának Képviselő-testülete a javaslatot határozathozatal nélkül elfogadta.
· Rendezvényekről

Damjanovics József polgármester: A március 15-ei ünnepséget idén is a napján tartanánk, a gyereknapot június 7-re tettük. A falunap augusztus 9-én lenne, a konkrét programokat majd később egyeztetjük. A közmeghallgatás időpontjának március 26-át javaslom, kezdődjön 17 órakor.
Gógánfa Község Önkormányzatának Képviselő-testülete a közmeghallgatás javasolt időpontját határozathozatal nélkül elfogadta.
· Vagyonnyilatkozat-tételi kötelezettség teljesítéséről tájékoztatás
Pallér Edina jegyző: Tájékoztatom a képviselő-testületet, hogy a vagyonnyilatkozat-tételi kötelezettségüknek eleget tettek a képviselő-testületi tagok a jogszabályokban foglaltak szerint. A tárgyban az Ügyrendi Bizottság megtartotta ülését, a vagyonnyilatkozatokkal kapcsolatos eljárása során szabálytalanságot nem észlelt, így külön intézkedés megtételét nem tartotta indokoltnak, a bizottságnál senki sem kezdeményezte vagyonnyilatkozattal kapcsolatos eljárás lefolytatását, így a bizottság vagyonnyilatkozattal kapcsolatos eljárást nem folytatott le.
Gógánfa Község Önkormányzatának Képviselő-testülete a vagyonnyilatkozat-tételi kötelezettség teljesítéséről szóló tájékoztatást határozathozatal nélkül tudomásul vette.

· Tájékoztatás törvényességi felhívásról a Szennyvíztársulás társulási megállapodásával kapcsolatban
Pallér Edina jegyző: Tájékoztatom a képviselő-testületet, hogy a Szennyvíztársulás Társulási Megállapodására tett törvényességi észrevételt a Kormányhivatal. Ennek módosítása Sümeg Város önkormányzatának a feladata, melynek első határideje február 7. volt, ami nem teljesült így Sümeg határidő hosszabbítást kért, ezt március 10-ig kaptuk meg. Erre az időpontra Sümegnek el kell készítenie a módosítást, ezt be kell nekünk is nyújtania és a testületeknek el kell fogadnia.
/Előterjesztés ismertetése./

/Az előterjesztés a jegyzőkönyv mellékletét képezi./

Gógánfa Község Önkormányzatának Képviselő-testülete a törvényességi felhívásról szóló tájékoztatást határozathozatal nélkül tudomásul vette.
A polgármester a nyílt ülést berekesztette.

k.m.f.

Damjanovics József





Pallér Edina
polgármester                                                                       
       jegyző

